Tine beklager: – Vi undervurderte reaksjonene
Debatten har rast etter at «Nyt Norge»-produkter nå kan inneholde utenlandsk melk. Nå varsler de en grundig gjennomgang av hvordan melkemangelen kunne skje. Det opplyser de til VG.  Melkemangel gjør at Tine importerer melkepulver – som for eksempel brukes i yoghurtproduksjon.  Eksperter har ment det er en fallitterklæring at Tine ikke har nok melk, og en melkebonde mener «Nyt Norge»- stempelet ikke kan brukes når det er utenlandsk melkepulver i.  – Beklager Reaksjonene har gjort at Tine nå tar grep. – Tine vil i tiden fremover sørge for at forbrukerne får god informasjon om hvilke produkter som kan inneholde inntil 3 prosent importert melkepulver, skriver de i en e-post til VG.  Produktene som i en tidsbegrenset periode vil kunne inneholde importert melkepulver er Tines fruktyoghurter, Yoghurt Naturell, Yoghurt Nyt, Yoghurt Laktosefri og Go’ morgen.  – Det er ikke praktisk mulig å merke hvert enkelt beger, men vi vil sørge for at
forbrukerne får god informasjon om dette i butikk, skriver melkebonde og styreleder i Tine, Marit Haugen. Nå beklager de at de ikke gjorde dette fra starten av.  – Det har aldri vært vår intensjon å føre noen bak lyset. Vi undervurderte reaksjonene, og det beklager vi, skriver kommunikasjonsdirektør Ingrid Wilberg Arnesen i en e-post til VG.  – Tok det for lang tid før dere innså alvoret?  – Ja – vi burde sett dette tidligere i uken. Siden fredag har vi jobbet med de omfattende grepene vi nå gjør i samspill med våre kunder og Nyt Norge, skriver Arnesen.  VG har spurt Tine om hvorfor de ikke vil merke hvert beger. – Dette ville vært en stor manuell jobb på tvers av mange varelinjer som ville gått utover våre leveranser til butikkene og dermed forbrukerne, skriver kommunikasjonsdirektør Arnesen. – Hjelper egentlig dette tiltaket, når problemet er at det brukes utenlandsk melk i norske produkter?   – Gitt reaksjonene de siste dagene har det vært viktig å gjøre grep som Nyt Norge har støttet opp om. Også skal vi gjøre alt i vår makt for å begrense bruken av importert melkepulver, og jobber parallelt med grep for å få opp volumet på norsk melk, skriver hun. Varsler gjennomgang Selv om det bare er et melkeunderskudd på 1 prosent, er dette en vond prosent for oss melkebønder, erkjenner styreleder Haugen.  – Norske forbrukere fortjener meieriprodukter produsert på 100 prosent norsk melk. Det skal vi gjøre alt vi kan for å levere på. Nå står vi i en situasjon hvor vi må vi ta vare på Nyt Norge-merket og vi skal være transparente om det vi gjør, sier hun. Haugen legger til at styret og administrasjon i Tine jobber med en grundig gjennomgang av alle faktorer som ligger bak melkeunderskuddet – både med hensyn til prognoser, økonomi og driftsmessige forhold. – Det er jo grunnleggende positivt at etterspørselen etter norsk melk er stor, og da må Tine klare å levere på dette. Derfor jobber vi også for at vi skal tilbake til en normal forsyningssituasjon så raskt som mulig, avslutter Haugen. – Det er bra Administrerende direktør Nina Sundqvist i Nyt Norge, støtter opp om tiltaket nå iverksetter. – Det er bra at TINE tar nødvendige grep for å ta vare på tilliten og omdømmet til opprinnelsesmerket Nyt Norge. I samarbeid med butikkene jobber TINE nå med å få på plass informasjon til forbruker så raskt som mulig.
Tine importerer melkepulver grunnet melkemangel, noe som har skapt debatt rundt «Nyt Norge»-stempelet Tine vil informere forbrukere om produkter som inneholder importert melkepulver (opp til 3 prosent) Produktene inkluderer Tines fruktyoghurter, Yoghurt Naturell, Yoghurt Nyt, Yoghurt Laktosefri og Go’ morgen Tine jobber også med en grundig gjennomgang av årsaker til melkeunderskuddet  Målet er å komme tilbake til 100 prosent norsk melk i produksjonen så raskt som mulig